Imtella' April 3, 2021 Rapport: Antonia Micallef Identity Malta ntroduċiet dokument ġdid ta' residenza għal ċittadini minn tletin pajjiż li jiġu jgħixu Malta. Id-dokument hu għal ċittadini tal-Unjoni Ewropea, ta' tliet pajjiżi oħra fiż-Żona Ekonomika Ewropea u Żvizzeri. B'hekk, f'sena u nofs l-aġenzija biddlet id-dokumenti ta' identitaà kollha li toħroġ. Id-dokument il-ġdid ta' residenza għal ċittadini mill-istati membri tal-Unjoni Ewropea, l-Iżvizzera, l-Iżlanda, Liechtenstein u n-Norveġja fih aktar aspetti ta' sigurtà li jagħmluha diffiċli li jiġi falsifikat jew imbagħbas. Identity Malta spjegat li d-dettalji personali huma mnaqqxa bil-laser u l-informazzjoni bijometrika titpoġġa fuq ċippa contactless. Il-Kap Eżekuttiv ta' Identity Malta, Anton Sevasta, qal li l-dokument il-ġdid se jinħareġ għal applikazzjonijiet ġodda jew meta jasal il-waqt ta' tiġdid. "Dan il-bdil ma jsirx mill-ewwel imma jsir biss għal dawk il-persuni li se japplikaw b'mod ġdid, jiġifieri new applications jew meta tiskadilhom il-card li jkollhom u jkunu se jagħmlu t-tiġdid tal-karta jew id-dokument tar-residenza tagħhom." Id-dokument il-ġdid isegwi żviluppi oħra f'ħidmet Identity Malta. Is-sena l-oħra, l-aġenzija ħarġet dokument ġdid li jagħti permess ta' residenza lil ċittadini ta' pajjiżi terzi u l-introduzzjoni tal-ġenerazzjoni l-ġdida tal-Karta tal-Identità u l-Passaport. Is-Segretarju Parlamentari għaċ-Ċittadinanza u l-Komunitajiet, Alex Muscat, qal li b'hekk, fl-aħħar sena u nofs Identity Malta bidlet id-dokumenti ta' identità kollha bil-għan li tħares iktar l-identità tal-individwu quddiem it-theddida tal-iffalsifikar tad-dokumenti u s-serq tal-identità. "Fid-dinja li qed ngħixu fiha llum fejn il-kriminalità qed tiffalsifika anki dawk id-dokumenti huwa mportanti li għandek aġenzija Identity Malta qed tkun fuq quddiem nett fil-ġlieda kontra l-kriminalità billi qed noħroġu dawn id-dokumenti aktar siguri. Finalment iserraħ ras liln lkoll li kull individwu li jgħix f'pajjiżna għandhom dokumenti siguri li ma jistgħux jiġu ffalsifikati." Id-dokument il-ġdid ta' residenza hu konformi mar-regolamenti Ewropej, fejn stati membri ntalbu jibdew joħorġu dan id-dokument minn Awwissu li ġej. L-applikazzjoni għal dan id-dokument issir wara tliet xhur ta' residenza f'pajjiż ieħor.